## Vivenda obri la consulta pública prèvia per a modificar la normativa reguladora del parc públic amb la finalitat de millorar la seua gestió i lluitar contra l’ocupació il·legal

*** La modificació preveu millorar l’adjudicació i protecció de les vivendes del patrimoni públic de la Generalitat i adapta el Registre de demanda de vivenda al decret de VPP perquè només siga obligatori per als sol·licitants de vivenda de promoció pública
* El termini de la consulta és de quinze dies naturals, a partir de l’endemà de la publicació en el DOGV, per a garantir la participació ciutadana en el procediment d’elaboració del projecte**

La Vicepresidència Primera i Conselleria de Vivenda, Ocupació, Joventut i Igualtat ha iniciat la consulta pública prèvia per a la modificació de la normativa reguladora de vivenda de protecció pública i règim jurídic de patrimoni públic de vivenda i sòl de la Generalitat. Una modificació que s’impulsa amb l’objectiu de millorar la gestió de les vivendes del patrimoni públic de la Generalitat, l’adjudicació i protecció de les vivendes, evitar la seua ocupació il·legal i requerir la inscripció en el Registre de demanda de vivenda de la Comunitat únicament als sol·licitants de vivenda pública.

Per a fer-ho, el *Diari Oficial de la Generalitat Valenciana* (DOGV) ha publicat l’obertura del tràmit de consulta pública prèvia de la proposta de modificació de la normativa, que estarà oberta durant quinze dies naturals, a partir de l’endemà de la publicació en el DOGV, per a garantir la participació ciutadana en el procediment d’elaboració del projecte.

Amb la nova regulació en la qual s’està treballant, es pretén solucionar la problemàtica que afecta el patrimoni públic de vivendes de la Generalitat, refonent l’excés de normativa relativa a la gestió del parc públic.

Esta revisió es fa necessària arran de l’entrada en vigor del Decret 180/2024, de 10 de desembre, del Consell, pel qual s’aprova el règim jurídic de les vivendes de protecció pública (VPP) de la Comunitat Valenciana.

En concret, la disposició derogatòria única del Decret 180/2024, deroga el Decret 106/2021, de 6 d’agost, del Consell, en tot el referent a les vivendes protegides de promoció privada. Això ha permés que els demandants de VPP, a excepció dels qui demanden vivenda del parc públic, no tenen obligació d’inscriure’s en el Registre de demanda de vivenda de la Comunitat Valenciana, quan, anteriorment, era requisit necessari per a accedir a qualsevol vivenda protegida, tant de promoció pública com privada.

Ara, continua sent obligatòria per a poder optar a una vivenda promoguda per la Generalitat, mentres que les persones que vullguen llogar o comprar una vivenda de promoció privada, ja no necessiten estar inscrites en este registre.

La modificació normativa busca millorar la gestió, l’adjudicació i la protecció de les vivendes del patrimoni públic de la Generalitat. Per a això pretén regular l’oferta de vivendes públiques i redefinir les condicions d’adjudicació d’eixos immobles. Així mateix, també incorporarà mesures dissuasives contra l’ocupació il·legal de vivendes de la Generalitat, un altre dels grans problemes.

De la mateixa manera, es pretén establir el règim jurídic necessari per a millorar la gestió dels contractes d’arrendaments i compravenda de vivendes del parc públic i incorporar mesures per a la lluita contra la morositat de les persones beneficiàries d’una vivenda pública.

El procés de consulta pública tindrà una duració quinze dies naturals, comptadors des de l’endemà de la publicació en el DOGV.

Per a la consulta pública, es pot accedir al document informatiu mitjançant l’enllaç [https://serviciossociales.gva.es/es/consulta-publica-procesos-abiertos](https://serviciossociales.gva.es/va/consulta-publica-procesos-abiertos), o en el portal de participació de la Generalitat: [https://gvaparticipa.gva.es/legislation/processes?locale=es](https://gvaparticipa.gva.es/legislation/processes?locale=val).

Les aportacions a la norma es poden fer també a través de la següent bústia de correu electrònic: [dg.vivienda@gva.es](http://mailto:dg.vivienda@gva.es).

Fecha: 10/12/2025